पाएं अपने शहर की ताज़ा ख़बरें और फ्री ई-पेपरडाउनलोड करें
कोरोना को लेकर न सरकार और न ही प्रशासन गंभीर है, शायद यही वजह है कि जिलावासियों के लिए कोरोना सुरसासुर बन गया है। जब सत्ताधारी पार्टी के नेता ही नियम तोड़ेंगे तो वहां के आम आदमी से क्या अपेक्षा की जा सकती है। प्रदेश में लॉकडाउन है। इसके नियम के तहत अभी कोई भी राजनीतिक कार्यक्रम नहीं हो सकता, लेकिन भाजपा ने बंगाल में हो रही हिंसा के विरोध में यहां लघु सचिवालय के सामने धरना दिया।
धरने में शामिल हुए भाजपा के धुरंधर: धरने में सांसद संजय भाटिया, मेयर अवनीत कौर, ग्रामीण विधायक और भाजपा के प्रदेश उपाध्यक्ष महीपाल ढांडा, पूर्व मंत्री और अनुसूचित जाति मोर्चा के प्रदेश अध्यक्ष कृष्णलाल पंवार, भाजपा की जिला अध्यक्ष डॉ. अर्चना गुप्ता, जिला महामंत्री कृष्ण छौक्कर आदि शामिल हुए। सबने बंगाल में भाजपा कार्यकर्ताओं पर हो रही हिंसा की निंदा की और तृणमूल सरकार को कोसा।
अब जानिए, लॉकडाउन की क्या हैं गाइडलाइन
3 मई से सरकार ने लॉकडाउन की घोषणा की और गाइडलाइन तय कर दी। उसके तहत डीसी धर्मेंद्र सिंह ने सोमवार को गाइडलाइन जारी की। इसके पाॅइंट नंबर 16 के “सी’ में लिखा है कि सभी सामाजिक, राजनीतिक, खेल आदि कार्यक्रमों पर रोक रहेगी, लेकिन विशेष रूप से एसडीएम की अनुमति मिलने पर की जा सकेगी।
बिना परमिशन दो घंटे चला भाजपा का धरना
भाजपा नेताओं ने बिना परमिशन के सुबह 11 से दोपहर 1 बजे तक लघु सचिवालय के सामने पुल के नीचे धरना दिया। एसडीएम रविंद्र स्वप्निल पाटिल से भास्कर ने पूछा कि क्या पॉलिटिकल कार्यक्रम-धरना हो सकता है तो उन्होंने कहा कि नहीं। जब भाजपा के धरने के बारे में पूछा तो कहा कि उन्हें नहीं पता कि कहां धरना दिया गया है।
धरना आयोजित करने वाली जिला अध्यक्ष क्या
जिला अध्यक्ष डॉ. अर्चना गुप्ता की ओर से ही धरना आयोजित किया गया था। कार्यक्रम की परमिशन के बारे में जब भास्कर ने उनसे पूछा तो उन्होंने कहा कि क्या 5 लोगों के साथ धरना देने पर भी परमिशन की जरूरत है? इस पर जब उन्हें बताया कि लॉकडाउन में कोई पॉलिटिकल कार्यक्रम-धरना नहीं हो सकता तो उन्होंने कहा कि यह जरूरी था। वहां बंगाल में तृणमूल वाले भाजपा कार्यकर्ताओं की हत्या कर रहे हैं। इसके विरोध में सिर्फ 5 लोग ही बैठे, कोरोना से बचाव का ध्यान रखा।
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva awa_Deva hin_Deva hin_Deva hin_Deva hin_Deva bho_Deva hin_Deva zho_Hant eng_Latn